|  |
| --- |
| ethnosimo-aade-gr |

Αθήνα, 28Αυγούστου 2025

**ΔΕΛΤΙΟ ΤΥΠΟΥ**

**ΑΑΔΕ: Αυτόματα από σήμερα η πλειονότητα των μεταβολών ΚΑΔ και καθεστώτος ΦΠΑ**

Απλοποιείται και επιταχύνεται η διαδικασία μεταβολής **Κωδικού Αριθμού Δραστηριότητας (ΚΑΔ)** και **καθεστώτος ΦΠΑ** για φυσικά και νομικά πρόσωπα και νομικές οντότητες, με νέες ψηφιακές καινοτομίες που εισάγονται με αποφάσεις του Διοικητή της Ανεξάρτητης Αρχής Δημοσίων Εσόδων, Γιώργου Πιτσιλή (Α.1122/2025, Α.1123/2025).

Κάθε χρόνο υποβάλλονται περισσότερες από **1.000.000** δηλώσεις μεταβολής ΚΑΔ και καθεστώτος ΦΠΑ. Με τη νέα ψηφιακή διαδικασία, η πλειονότητα αυτών των δηλώσεων θα ολοκληρώνεται πλέον αυτόματα και ψηφιακά, μηδενίζοντας τον χρόνο αναμονής για τους φορολογούμενους. Παράλληλα αυξάνεται η αποδοτικότητα της Φορολογικής Διοίκησης για περιπτώσεις που δεν εξυπηρετούνται ψηφιακά.

Ειδικότερα, η εφαρμογή **Μεταβολή Στοιχείων Επιχείρησης** της ψηφιακής πύλης **myAADE** αναβαθμίζεται σημαντικά προσφέροντας στους φορολογούμενους τις παρακάτω δυνατότητες:

* **Μεταβολή ΚΑΔ και καθεστώτος ΦΠΑ σε ένα βήμα:** Καταχώριση ή μεταβολή ή διακοπή ΚΑΔ με ταυτόχρονη επιλογή υπαγωγής ή/καικαθεστώτος ΦΠΑ, άμεσα και με ασφάλεια.
* **Μεταβολή Στοιχείων Εγκατάστασης Εσωτερικού**: Δυνατότητα καταχώρισης, μεταβολής ή διακοπής ΚΑΔ σε υποκατάστημα εσωτερικού εφόσον ο ΚΑΔ έχει ήδη δηλωθεί στην Έδρα της επιχείρησης»
* **Ευρετήριο ΚΑΔ**: Εμφάνιση ευρετηρίου κατά την επιλογή ΚΑΔ, με πλήρη διάρθρωση κατά NACE και CPA, για γρήγορη και εύκολη αναζήτηση.
* **Σήμανση ΦΠΑ**: Επισήμανση κάθε ΚΑΔ ως προς τη φορολογική του αντιμετώπιση για σκοπούς ΦΠΑ.
* **Οδηγίες και μηνύματα**: Καθοδήγηση των φορολογούμενων με κείμενα βοήθειας, καθώς και με πληροφοριακά ή απαγορευτικά μηνύματα.
* **Αυτόματη ολοκλήρωση**: Αυτόματη ολοκλήρωση της διαδικασίας εφόσον οι συστημικοί έλεγχοι επαληθεύσουν τον επιτρεπτό συνδυασμό ΚΑΔ με το επιλεγμένο καθεστώς ΦΠΑ και η δήλωση δεν είναι εκπρόθεσμη ή δεν απαιτεί την επισύναψη δικαιολογητικών.
* **Δυνατότητα υποβολής εκπρόθεσμων δηλώσεων και επισύναψη δικαιολογητικών για περαιτέρω έλεγχο:** Η εφαρμογή υποστηρίζει την υποβολή εκπρόθεσμων δηλώσεων ή δηλώσεων που απαιτούν επισύναψη δικαιολογητικών και αφορούν μεταβολή ΚΑΔ ή/ και καθεστώτος ΦΠΑ (π.χ. μη υπαγωγή φυσικού προσώπου σε ΦΠΑ, ΚΑΔ υγειονομικού ενδιαφέροντος, μετάταξη από/προς ειδικά καθεστώτα ΦΠΑ). Οι δηλώσεις αυτές προωθούνται στην αρμόδια Φορολογική Υπηρεσία για έλεγχο και ολοκλήρωση.
* **Ενημέρωση για την ολοκλήρωση της διαδικασίας:** Οι φορολογούμενοι ενημερώνονται μέσω μηνύματος στην προσωπική θυρίδα «Τα Μηνύματά μου» της ψηφιακής πύλης myAADE, στη διαδρομή ***Μητρώο & Επικοινωνία > Τα Μηνύματά μου*** ή μέσω του myAADEapp καθώς και μέσω e-mail για την ολοκλήρωση της διαδικασίας.

Υπενθυμίζεται ότι:

* η εφαρμογή είναι διαθέσιμη μέσω της ψηφιακής πύλης myAADE (myaade.gov.gr) στη διαδρομή ***Μητρώο & Επικοινωνία > Αλλαγή Στοιχείων Μητρώου > Στοιχεία Επιχείρησης > Μεταβολή Στοιχείων Επιχείρησης***,
* η μεταβολή Στοιχείων Εγκατάστασης Εσωτερικού μπορεί να ολοκληρωθεί ακολουθώντας τη διαδρομή ***Μητρώο & Επικοινωνία > Αλλαγή Στοιχείων Μητρώου > Στοιχεία Εγκατάστασης Εσωτερικού > Αλλαγή Στοιχείων Εγκατάστασης Εσωτερικού***.

Για περισσότερες πληροφορίες, οι ενδιαφερόμενοι μπορούν να επικοινωνούν με το Κέντρο Εξυπηρέτησης Φορολογουμένων (ΚΕΦ) της ΑΑΔΕ, στο **(+30) 213 162 1000**, τις εργάσιμες ημέρες και ώρες **7:30 – 17:00**.